Boston-bomplanter vra vergifnis; kry doodstrafDzhokhar Tsarnaev “Ek is jammer vir die lewens wat ek geneem het, vir die lyding wat ek vir julle veroorsaak het, vir die skade wat ek aangerig het – onherstelbare skade,” het Tsarnaev gesê. Hy is Woensdag skuldig bevind vir sy aandeel aan die Bostonse Marathon-bomontploffings en kan moontlik die doodstraf opgelê word. “Ek bid vir julle verligting, vir julle genesing.” Regter George O’Toole jr. het kort hierna die doodstraf aan Tsarnaev opgelê. “Die mens se slegte dade oorleef nadat hulle sterf; die goeie eienskappe word gewoonlik saam met die lyk begrawe,” het O’Toole Shakespeare aangehaal. “Wat onthou sal word, is dat jy onskuldige mense vermoor en vermink het en dat jy dit willens en wetens gedoen het. Jy het dit met opset gedoen,” het O’Toole gesê. “Ek vonnis jou tot die dood.” Tsarnaev het afgekyk en sy hande gewring toe die regter sy lot aangekondig het. Hy sal na verwagting na die dodesel-eenheid in die deelstaat Indiana gestuur word. Dit kan egter jare of selfs dekades neem voordat sy vonnis voltrek word indien hy appèl aanteken. Die bomontploffings op 15 April 2013 het drie lewens geëis en 264 mense is beseer. Dzokhar en sy broer, Tamerlan, het twee drukkokerbomme by die eindstreep van die marathon laat ontplof. Tamerlan is dae na die ontploffing dood toe hy deur die polisie geskiet en deur sy broer omgery is tydens ŉ chaotiese ontsnappingspoging. Dzokhar se regsverteenwoordiger het aangevoer dat hy onder sy broer se invloed was.